(SIDE2:) Kongen i statsråd vedtok fredag at forfatteren Dag Solstad skal få æreslønn.

Mer fra Side2.no: Sjekk forsiden nå

Æreslønnen er på 200.000 kroner per år og gis over statsbudsjettet, meldes det. Den er skattefri.

Kulturminister Anniken Huitfeldt kunngjorde tildelingen som fant sted på Litteraturhuset i Oslo.

- En av våre aller største forfattere. Dag Solstad er en enestående forfatter som på en fin måte har skildret norsk samtid over flere år, sier kulturminister Anniken Huitfeldt.

Solstad er en av våre mest feirede forfattere. Flere av hans romaner er blitt teaterstykker. Han debuterte i 1965 med novellesamlingen «Spiraler».

Noen av hans mest kjente verker er «Gymnaslærer Pedersens beretning om den store politiske vekkelsen som har hjemsøkt vårt land», «Ellevte roman, bok atten» og «Genanse og verdighet». Han er også en kjent essayist.

Dag Solstad er en ihuga fotballfan og har skrevet bøker om VM med Jon Michelet fra 1982. De siste kom i 1998.

Hans siste roman «17. roman» kom i 2009.

Æreslønn tildeles unntaksvis for å uttrykke en særlig anerkjennelse overfor personer som har ytt en helt spesiell innsats innenfor kunst- og kulturfeltet. Solstad er den fjerde som tildeles æreslønn siden ordningen ble innført i 1963. Tidligere har skuespilleren Per Aabel, bildehoggeren Fritz Røed og skuespilleren Wenche Foss mottatt æreslønn.